กูรูแนะสะสม 10 หุ้นมีปัจจัย SupportSET บ่ายแกว่งแคบ-จับตาประมูล 4G
SET แกว่งแคบ เนื่องจากนักเศรษฐศาสตร์มองเงินบาทมีทิศทางอ่อนค่าหลังเฟดส่งสัญญาณขึ้นดอกเบี้ย ด้านตลาดภูมิภาคแกว่งทั้งในแดนบวก-ลบ ส่วนในประเทศจับตาการประมูล 4G ใครได้ก็จะมีแรงเก็งกำไรหุ้นตัวนั้นในช่วงสั้นช่วยหนุนกลุ่ม ICT ด้วย และยังคาดหวังแรงซื้อจาก LTF, RMF รวมถึงมาตรการต่างๆ ของภาครัฐฯอาจทำให้เกิดแรงเก็งกำไรได้บ้างในช่วงสั้น ๆ บ่ายคาดตลาดฯแกว่งแคบ ลุ้นยืนเหนือ 1,400 หากผ่านก็ไปต่อที่ 1,410 แต่ถ้าไม่ได้มีโอกาสหลุดมาแถว 1,390 จุด
11 พ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (11 พ.ย.) แกว่งแคบ เนื่องจากนักเศรษฐศาสตร์มองเงินบาทมีทิศทางอ่อนค่าหลังเฟดส่งสัญญาณขึ้นดอกเบี้ย ด้านตลาดภูมิภาคแกว่งทั้งในแดนบวกและลบ ส่วนในประเทศจับตาการประมูล 4G ใครได้ก็จะมีแรงเก็งกำไรหุ้นตัวนั้นในช่วงสั้นช่วยหนุนกลุ่ม ICT ด้วย และยังคาดหวังแรงซื้อจาก LTF, RMF รวมถึงมาตรการต่างๆ ของภาครัฐฯอาจทำให้เกิดแรงเก็งกำไรได้บ้างในช่วงสั้น ๆ
นักวิเคราะห์คาดช่วงบ่ายตลาดฯแกว่งแคบ ลุ้นยืนเหนือ 1,400 หากผ่านก็ไปต่อที่ 1,410 แต่ถ้าไม่ได้มีโอกาสหลุดมาแถว 1,390 จุด ขณะที่ แนะนำซื้อ ADVANC-INTUCH-KCE-SAWAD-BEAUTY-NYT-EPG-TISCO-CENTEL และ MINT 
 
นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี(ประเทศไทย) เปิดเผยถึงตลาดหุ้นไทยเช้านี้ซึม ๆ ประเด็นหลักอยู่ที่กระแสเงินทุนที่ไหลออก หลังจากที่ธนาคารกลางสหรัฐ (FED)มีแนวโน้มที่จะปรับขึ้นอัตราดอกเบี้ยในการประชุมเดือนธ.ค.นี้ ซึ่งก็ให้น้ำหนักที่มากขึ้นหลังจากที่ตัวเลขการจ้างงานนอกภาคเกษตรของสหรัฐฯออกมาดี และมุมมองของนักเศรษฐศาสตร์ได้มองว่าเงินบาทไทยมีทิศทางที่จะอ่อนค่า ซึ่งก็ไม่น่าเป็นผลบวกต่อนักลงทุนต่างชาติ ส่งผลให้ต่างชาติขายสุทธิออกมาอย่างต่อเนื่อง ทำให้ดัชนีฯไปได้ยาก ด้านตลาดหุ้นอื่นในภูมิภาคเอเชียเช้านี้ก็เคลื่อนไหวทั้งในแดนบวก-ลบ
ส่วนปัจจัยในประเทศก็จับตาดูการประมูล 4G ซึ่งทำให้มีผลต่อหุ้นในกลุ่ม ICT โดยหากใครได้ก็อาจจะมีแรงเก็งกำไรเข้ามาที่หุ้นตัวที่เกี่ยวข้องในกลุ่ม ICT ซึ่งก็จะเป็นการหนุนกลุ่ม ICT ไปด้วย สำหรับการประกาศผลประกอบการของบริษัทจดทะเบียนที่ทยอยออกมา จะเห็นได้ว่าภาพโดรวมถือว่ายังไม่ดี  อย่างไรก็ดี ยังคาดหวังแรงซื้อจากกองทุน LTF, RMF มาช่วยหุนให้ตลาดฯไม่ปรับตัวลงแรง และมาตรการต่าง ๆ ของภาครัฐฯก็น่าจะทำให้เกิดแรงเก็งกำไรได้บ้างในช่วงสั้น ๆ 
แนวโน้มการลงทุนบ่ายนี้ คาดตลาดคงจะแกว่งแคบ ลุ้นให้ดัชนีฯยืนเหนือ 1,400 จุดก่อน ถ้าได้ก็จะมีลุ้นไปต่อที่ 1,410 จุด แต้ถ้าไม่ได้ก็มีโอกาสหลุดมาแถว 1,390 จุด
 
บล.ธนชาต ระบุในบทวิเคราะห์ (11 พ.ย.) SET แกว่งแคบต่อเนื่อง แต่ลุ้นหุ้นกลุ่มสื่อสารกลับมาเป็นหุ้น “กลุ่มนำ” ตลาด หลังการประมูลคลื่น 1800MHz วันนี้ โดยยังแนะนำ “ซื้อ” ADVANC และ INTUCH ต่อไป โดยคาดว่าจะชนะการประมูลอย่างน้อย 15MHz สำหรับกลุ่มหุ้นที่ ประกาศผลประกอบการ คาด กำไรในไตรมาส 3 ปี 58 ออกมาดี ยังแนะนำ “ซื้อ” KCE, SAWAD, BEAUTY (ไม่ควรหลุดแนวรับที่ 4.92 บาท), NYT และ “เก็งกำไร” EPG (ต้าน 10.10 บาท) ต่อเนื่อง ขณะที่ TISCO ที่มี Valuation ต่ำ ทะลุแนวต้าน 3 เดือนที่ 38.50 บาท มีเป้าหมายถัดไปที่ 40.25 / 41.50 บาท ตามลำดับ
สำหรับมัลดิฟส์ประกาศยกเลิก State of Emergency แล้วตั้งแต่วันที่ 10 พ.ย.ที่ผ่านมา ซึ่งเป็นปัจจัยบวกต่อหุ้นกลุ่มโรงแรมอย่าง CENTEL และ MINT ที่คาดว่าจะมีกำไรจากธุรกิจโรงแรมในมัลดีฟส์ 14% และ 18% ของกำไรสุทธิปี 2559 ตามลำดับ โดยแนะนำ “ซื้อ” ทั้ง CENTEL (ต้าน 42 / 44.25 บาท)  และ MINT (ต้าน 34.25 / 35.25 บาท)
อย่างไรก็ตาม แนะนำ “ซื้อ” NYT เป้าหมายพื้นฐาน 19.0 บาท ขณะที่ระยะสั้นมีแนวต้านสำคัญที่ 16.20 บาท ผ่านไปได้มีเป้าหมายถัดไปที่ 17.10 บาท จาก 1) คาดการณ์กำไรในไตรมาส 3/15 เพิ่มขึ้น 21% จากช่วงเดียวกันปีก่อน และ 46% จากไตรมาสก่อนที่ 132 ล้านบาท จากการฟื้นตัวของยอดส่งออกรถยนต์ 2) การส่งออกรถกระบะ และ Eco Car ที่เพิ่มขึ้น หนุนยอดส่งออกรถยนต์เติบโต 7.6% ปีนี้ และเติบโตต่อเนือง 7% ต่อปีในช่วง 2559-61 เป็นปัจจัยหนุนกำไรเติบโต 10% ในช่วง 2 ปีข้างหน้า 3) Balance Sheet แข็งแกร่งด้วยสัดส่วนเงินสดสุทธิ และให้อัตราผลตอบแทนจากเงินปันผล  4.5 – 4.9%
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 3,439.99 ล้านบาท ปิดที่ 5.60 บาท ลดลง 0.25 บาท
ADVANC มูลค่าการซื้อขาย 729.91 ล้านบาท ปิดที่ 232.00 บาท เพิ่มขึ้น 3.00 บาท
PTT มูลค่าการซื้อขาย 702.01 ล้านบาท ปิดที่ 281.00 บาท เพิ่มขึ้น 3.00 บาท
GL มูลค่าการซื้อขาย 568.74 ล้านบาท ปิดที่ 20.00 บาท เพิ่มขึ้น 0.70 บาท
CPALL มูลค่าการซื้อขาย 421.91 ล้านบาท ปิดที่ 49.50 บาท เพิ่มขึ้น 0.50 บาท
 
ที่มา: สำนักข่าวอินโฟเควสท์